Document ID: 32014R1118

NARIADENIE RADY (EÚ) č. 1118/2014
z 8. októbra 2014
o rozdelení rybolovných možností na základe vykonávacieho protokolu Dohody o partnerstve v oblasti udržateľného rybolovu medzi Európskou úniou a Senegalskou republikou
RADA EURÓPSKEJ ÚNIE,
so zreteľom na zmluvu o fungovaní Európskej únie, a najmä na jej článok 43 ods. 3,
so zreteľom na návrh Európskej komisie,
keďže:
(1)
Európska únia a Senegalská republika dojednali dohodu o partnerstve v oblasti udržateľného rybolovu (ďalej len „dohoda“) a vykonávací protokol dohody (ďalej len „protokol“), ktorými sa plavidlám Únie poskytujú rybolovné možnosti vo vodách, nad ktorými vykonáva Senegalská republika svoju zvrchovanosť alebo jurisdikciu v oblasti rybolovu.
(2)
Rada prijala 8. októbra 2014 rozhodnutie 2014/733/EÚ o podpise a predbežnom vykonávaní Dohody o partnerstve v oblasti udržateľného rybolovu medzi Európskou úniou a Senegalskou republikou a jej vykonávacieho protokolu v mene Európskej únie (1).
(3)
Mala by sa stanoviť metóda rozdelenia rybolovných možností medzi členské štáty počas obdobia predbežného vykonávania, ako aj počas celého trvania platnosti protokolu.
(4)
V súlade s nariadením Rady (ES) č. 1006/2008 (2) Komisia v prípadoch, keď sa ukáže, že sa oprávnenia na rybolov alebo rybolovné možnosti udelené Únii na základe protokolu v plnej miere nevyužívajú, informuje o tejto skutočnosti príslušné členské štáty. Ak členský štát neodpovie v lehote, ktorú stanoví Rada, považuje sa to za potvrdenie skutočnosti, že jeho plavidlá v danom období nevyužívajú v plnej miere svoje rybolovné možnosti. Uvedená lehota by sa mala stanoviť.
(5)
S cieľom zabezpečiť pokračovanie rybolovných činností plavidiel Únie sa v protokole stanovuje možnosť jeho predbežného vykonávania každou zo strán odo dňa jeho podpisu. Toto nariadenie by sa preto malo uplatňovať odo dňa podpisu protokolu,
PRIJALA TOTO NARIADENIE:
Článok 1
1. Rybolovné možnosti stanovené v protokole sa medzi členské štáty rozdeľujú takto:
a)
plavidlá na lov tuniakov vakovou sieťou:
Španielsko
16 plavidiel
Francúzsko
12 plavidiel
b)
plavidlá na lov udicami:
Španielsko
7 plavidiel
Francúzsko
1 plavidlo
c)
plavidlá na lov vlečnými sieťami:
Španielsko
2 plavidlá
2. Nariadenie (ES) č. 1006/2008 sa uplatňuje bez toho, aby tým bola dotknutá dohoda.
3. Ak sa žiadosťami o oprávnenie na rybolov, ktoré podali členské štáty uvedené v odseku 1, nevyčerpajú rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 posúdi žiadosti o oprávnenie na rybolov od akéhokoľvek iného členského štátu.
4. Lehota v zmysle článku 10 ods. 1 nariadenia (ES) č. 1006/2008, v rámci ktorej musia členské štáty potvrdiť, že rybolovné možnosti pridelené v rámci dohody nevyužívajú v plnej miere, sa stanovuje na desať pracovných dní odo dňa, keď im Komisia oznámi, že rybolovné možnosti nie sú vyčerpané.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa odo dňa podpisu protokolu.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 8. októbra 2014

Labels: 19
5
6
18
15